Namibiër (78) wreedaardig vermoorArgieffoto ŉ 78-jarige man van Swakopmund in Namibië is Vrydag wreedaardig in sy huis vermoor. Volgens die Namib Times het die polisie die man se liggaam in ŉ buitekamer aangetref ná ŉ anonieme wenk. Volgens adjunkkommissaris Erastus Likuyu, misdaadondersoeke-koördineerder, was die man met elektriese kabels vasgebind en is vermoedelik met ŉ baksteen doodgeslaan. Likuyu sê ŉ saak van huisbraak en moord word ondersoek. “ŉ Selfoon en ŉ skootrekenaar is in die voorval gesteel. Die verdagtes het met die kluis gepeuter, maar kon dit oënskynlik nie oopkry nie,” sê hy. Niemand is nog in verband met die voorval in hegtenis geneem nie. Likuyu het bejaardes in die omgewing gewaarsku om waaksaam te wees aangesien ŉ bejaarde vrou twee weke gelede in dieselfde omgewing ook vermoor is. Die man is nog nie geïdentifiseer nie. ŉ Ondersoek na die voorval duur voort.